Historia Trium Regnorum
Historia Trium Regnorum (Mandarinice 三国演义; pinyin Sānguó Yǎnyì), vel simpliciter Tria Regna, est mythistoria historica saeculi quarti decimi, quae Luo Guanzhong tribuitur. Fabulae actio annis turbulentis fit ad finem domus Han aevumque trium regnorum in historia Sinarum anno 169 incipientibus annoque 280 finientibus, omni regione iterum coniuncta. Historia Trium Regnorum una ex quattuor magnis mythistoriis classicis ab eruditis late habetur. Ei sunt 800 000 verborum et paene mille dramatis personae (plerumque homines historici) in 120 capitibus dispositi. Haec mythistoria inter amatissimas litteras in Asia Orientali numeratur, et eius gratia in litteris regionis cum gratia operum Guiliemi Shakespearii in litteris Anglicis comparatur. Textus fortasse est latissime in Sina imperiali seria et hodierna lectus. Hanc mythistoriam homines Sinici maximam ex suis mythistoriis fortasse habent.